ผู้ว่าราชการจังหวัดลพบุรี นำพุทธศาสนิกชนชาวลพบุรี ร่วมทำบุญตักบาตรและเวียนเทียน เนื่องในเทศกาลวันอาสาฬหบูชาและวันเข้าพรรษา  ประจำปี 2569

วันที่ 29 กรกฎาคม 2569 ที่ วัดกวิศราราม ราชวรวิหาร พระอารามหลวง ตำบลท่าหิน อำเภอเมืองลพบุรี จังหวัดลพบุรี นายวีรพงศ์ ฤทธิ์รอด ผู้ว่าราชการจังหวัดลพบุรี เป็นประธานฝ่ายฆราวาส นำหัวหน้าส่วนราชการ ภาคเอกชน นักเรียน และประชาชนร่วมพิธี ทำบุญตักบาตร และเวียนเทียน เนื่องในวันสำคัญทางพระพุทธศาสนา วันอาสาฬหบูชาและวันเข้าพรรษา ประจำปีพุทธศักราช 2569 โดยมี พระธรรมวชิรสุนทร เจ้าคณะจังหวัดลพบุรี เป็นประธานฝ่ายสงฆ์และกล่าวสัมโมทนียกถา 

ทั้งนี้ จังหวัดลพบุรี ร่วมกับสำนักงานวัฒนธรรมจังหวัดลพบุรีและสำนักงานพระพุทธศาสนาจังหวัดลพบุรี จัดกิจกรรมในครั้งนี้ขึ้น โดยมีวัตถุประสงค์เพื่อความเป็นสิริมงคลแก่ตนเองและครอบครัว เป็นการส่งเสริมให้พุทธศาสนิกชนได้ปฏิบัติศาสนกิจร่วมกันในวันสำคัญทางพระพุทธศาสนา และเป็นแบบอย่างแก่พุทธศาสนิกชนนำไปประพฤติปฏิบัติเพื่อถวายเป็นพุทธบูชา โดยมีกิจกรรมส่งเสริมศาสนาและจริยธรรม ประกอบด้วย พิธีทำบุญตักบาตร การฟังพระธรรมเทศนา และการเวียนเทียนเนื่องในวันอาสาฬหบูชา

ทั้งนี้ “อาสาฬหบูชา” แปลว่า เดือน 8 ทางจันทรคติ กับคำว่า บูชา ที่แปลว่า การบูชา เมื่อนำมารวมกันจึงแปลว่า การบูชาในเดือน 8 หรือการบูชาเพื่อระลึกถึงเหตุการณ์สำคัญในเดือน 8 โดยถือกำเนิดขึ้นในช่วงก่อนพุทธศักราช 45 ปี เป็นวันที่พระพุทธเจ้าได้ทรง “ประกาศพระพุทธศาสนาเป็นครั้งแรก” หลังจากตรัสรู้ได้ 2 เดือน โดยพระองค์ได้ทรงแสดงปฐมเทศนาเป็นครั้งแรกด้วย เรียกว่า “ธัมมจักกัปปวัตตนสูตร” แปลว่า พระสูตรแห่งการหมุนวงล้อธรรม (เป็นวันที่ล้อแห่งพระธรรมของพระพุทธเจ้าได้หมุนไปเป็นครั้งแรก)

ในการนี้ จังหวัดลพบุรี  จะมีการร่วมกันเวียนเทียน ปฏิบัติธรรม สวดมนต์เจริญจิตตภาวนา ณ วัดเสาธงทอง ต.ท่าหิน อ.เมืองลพบุรี จ.ลพบุรี  ใน เวลา 19.00 น. จึงขอเชิญพุทธศาสนิกชนทุกท่าน ร่วมกิจกรรมเวียนเทียนเนื่องในวันสำคัญทางพระพุทธศาสนา เพื่อความเป็นสิริมงคล และสืบสานวัฒนธรรมอันดีงาม โดยสามารถเข้าร่วมได้ ณ วัดใกล้บ้าน

ข่าว : สำนักงานประชาสัมพันธ์จังหวัดลพบุรี

